Jan Johansen (S), 2013-05-03:
For os Socialdemokrater er det altid vigtigt, at vi hele tiden gør alt, hvad vi kan, for at sikre enhver sikkerhed, når vi færdes rundt i trafikken.
Så vi hilser også den her debat om motorcykelkørekort velkommen.
Der har jo været en del debat om det, og forespørgerne vil gerne have noget at vide af ministeren om det tredje kørekortdirektiv fra EU.
De vil gerne spørge ministeren om, hvorfor vi har andre regler end f.eks. i Tyskland og Sverige, og det synes jeg jo egentlig ministeren så fint har redegjort for.
Så det vil jeg ikke komme så meget ind på, men derimod vil jeg gerne komme lidt ind på, hvorfor det er så vigtigt, at sikkerheden er god, også for de unge mennesker, når man kører på motorcykel, og at det er rigtig, rigtig farligt.
At køre på et tohjulet køretøj er faktisk det, der er mest farligt, Det er langt det farligste at transportere sig på.
Risikoen ved at køre på motorcykel er meget høj, hvilket der flere årsager til.
For det første, når man kører motorcykel, er man overhovedet ikke beskyttet.
Man sidder totalt ubeskyttet.
For det andet, er det svært for andre trafikanter at få øje på en motorcykel, der kommer kørende derudad.
Og så må vi sige, at tendensen, når man kører motorcykel, også er, at så kan man godt lige dreje lidt på gashåndtaget.
Det er sådan, at man kommer til at køre for stærkt en gang imellem.
Jeg synes, at det er så vigtigt, at vi beholder de grænser, der er, fordi man ved at køre på to hjul løber en kæmpe risiko.
Jeg skal prøve at komme ind på en undersøgelse.
Det er en måde, man gør det på.
F.eks. gør man det ved at opgøre det med en risiko for at køre på motorcykel.
Man måler simpelt hen risikoen ved det transportmiddel, man har kørt, ved 10 millioner kørte kilometer, og hvis man sådan tager statistikken, er tallet for en lille knallert 20; hvis man tager en stor knallert er det 6,5; hvis man tager en motorcykel er det 6; hvis man tager fodgængere er det 1,8; hvis man tager en cyklist er det 1,7; for en varebilfører er det 0,4; for en personbilpassager er det 0,16; for en personbilfører er det 0,14; for en lastbilfører er det 0,12.
Her kan man jo se, hvor farligt det egentlig er at sætte sig op på et tohjulet køretøj.
Hvis det så skulle sammenlignes med andre transportformer, kan man sige, at det at køre på motorcykel er 44 gange farligere end at være fører af en personbil.
Det er 15 gange farligere end at være fører i en varebil og 4 gange så farligt som at cykle.
Så vi kan jo sige, at ved lukke unge mennesker på 16 år ud på en motorcykel med de hestekræfter, der ligger der, er jeg slet ikke i tvivl om, at vi ville få meget større personskade og flere enkeltulykker.
Derfor er det jo også for mig meget vigtigt, at vi fastholder de aldersgrænser, der ligger i dag.
Jeg sidder jo netop som næstformand i Færdselssikkerhedskommissionen, hvor vi har arbejdet i et lille års tid for at komme med en ny handlingsplan, som kommer på mandag, og de organisationer, som har været med til at udarbejde det her, har den samme opfattelse af, at der vil ske mange flere ulykker, hvis 16-årige fik lov til at køre motorcykler.
Så alt i alt vil vi sige, at vi gerne vil blive ved med at følge den kurve, hvor ulykkerne på motorcykel og på tohjulede køretøjer stadig væk falder, så derfor fastholder vi også de aldersgrænser, som ligger nu.
Vi har et: Forslag til vedtagelse »Folketinget tager justitsministerens redegørelse til efterretning.
Folketinget noterer sig, at det med lov nr. 1551 af 21. december 2010, hvorved dele af tredje kørekortdirektiv blev implementeret, er forudsat, at den hidtidige aldersgrænse på 18 år blev fastholdt.
Et bredt flertal i Folketinget stod bag loven.
Justitsministeren har i overensstemmelse hermed i den nye kørekortbekendtgørelse fastsat aldersgrænsen for let motorcykel til 18 år.
Folketinget finder, at en aldersgrænse for let motorcykel på 18 år harmonerer godt med aldersgrænsen for knallert, som i dag er fastsat til 16 år.
Folketinget noterer sig desuden, at Justitsministeriet vil følge udviklingen i Danmark og vores nabolande, herunder inddrage erfaringerne med implementeringen af tredje kørekortdirektivs nye kørekortkategorier og aldersgrænser, med henblik på løbende at overveje, om de danske regler understøtter ønsket om en høj færdselssikkerhed i Danmark.«